CELEX: 32012D0659
Language: hu
Date: 2012-10-23 00:00:00
Title: 2012/659/EU: A Bizottság végrehajtási határozata ( 2012. október 23. ) a vizek mezőgazdasági eredetű nitrátszennyezéssel szembeni védelméről szóló 91/676/EGK tanácsi irányelv alapján egy, a Dán Királyság által kért eltérés engedélyezéséről (az értesítés a C(2012) 7182. számú dokumentummal történt)

25.10.2012   
            
            
               HU
            
            
               Az Európai Unió Hivatalos Lapja
            
            
               L 295/20
            
         A BIZOTTSÁG VÉGREHAJTÁSI HATÁROZATA
   (2012. október 23.)
   a vizek mezőgazdasági eredetű nitrátszennyezéssel szembeni védelméről szóló 91/676/EGK tanácsi irányelv alapján egy, a Dán Királyság által kért eltérés engedélyezéséről
   (az értesítés a C(2012) 7182. számú dokumentummal történt)
   (Csak a dán nyelvű szöveg hiteles)
   (2012/659/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vizek mezőgazdasági eredetű nitrátszennyezéssel szembeni védelméről szóló, 1991. december 12-i 91/676/EGK tanácsi irányelvre (1) és különösen annak III. melléklete 2. bekezdésének harmadik albekezdésére,
   mivel:
   
               (1)
            
            
               Amennyiben egy tagállam évente és hektáronként a 91/676/EGK irányelv III. melléklete 2. bekezdése második albekezdésének első mondatában és a) pontjában meghatározott mennyiségtől eltérő mennyiségű szerves trágyát kíván felhasználni, a kérdéses mennyiséget objektív kritériumok – például a növénykultúrák hosszú vegetációs időszaka és nagy nitrogénfelvétele – alapján kell meghatározni oly módon, hogy az ne akadályozza az irányelv 1. cikkében meghatározott célok elérését.
            
         
               (2)
            
            
               A Bizottság a vizek mezőgazdasági eredetű nitrátszennyezéssel szembeni védelméről szóló 91/676/EGK irányelv alapján egy, a Dán Királyság által kért eltérés engedélyezéséről szóló, 2002. november 18-i 2002/915/EK határozatában (2) Dánia számára engedélyezte, hogy amennyiben a talajba évente és hektáronként 230 kg-nál több nitrogént nem juttatnak, egyes meghatározott szarvasmarhatartó gazdaságok szerves trágyázást alkalmazzanak az 1999–2003. időszakra vonatkozó dániai cselekvési program keretében. A 2005/294/EK bizottsági határozat (3) a 2004–2007. időszakra vonatkozó dániai cselekvési programmal, a 2008/664/EK bizottsági határozat (4) pedig a 2008–2012. időszakra vonatkozó dániai cselekvési programmal összefüggésben meghosszabbította az eltérés időtartamát.
            
         
               (3)
            
            
               A 2008/664/EK határozatban engedélyezett eltérés 2009–2010-ben megközelítőleg 1 507 gazdaságot, 299 901 számosállat-egységet és 134 698 hektár szántóföldet érintett, ez az összes gazdaság 3,3 %-át, a számosállat-egységek 12,5 %-át, a mezőgazdasági összterületnek pedig 6,1 %-át jelentette.
            
         
               (4)
            
            
               2012. június 20-án Dánia kérelmet nyújtott be a Bizottsághoz a 91/676/EGK irányelv III. melléklete 2. bekezdésének harmadik albekezdésében biztosított eltérés megújítása érdekében.
            
         
               (5)
            
            
               A 91/676/EGK irányelv 5. cikkével összhangban Dánia cselekvési programot dolgozott ki a 2012–2015. időszakra vonatkozóan, melynek keretében elfogadta a kereskedelmi haszonállatok, az állati szerves trágya, a szilázs stb. kapcsán a haszonállatok szerves trágyájáról szóló 2012. június 28-i 764. sz. miniszteri rendeletet, a gazdaságok műtrágya-felhasználásáról és a növénytakaróról szóló, 2011. május 3-i 415. sz. egységes szerkezetbe foglalt jogszabályt, valamint a gazdaságok műtrágya-felhasználásáról és a növénytakaróról szóló, 2011. július 12-i 845. sz. miniszteri rendeletet, amely Dánia egész területére alkalmazandó.
            
         
               (6)
            
            
               A megfigyelési adatokból megállapítható, hogy a mintavételi pontok 82 %-a esetében a felszín alatti vizekben mért nitrátkoncentráció középértéke 50 mg/l alatt, 67 %-a esetében pedig 25 mg/l alatt maradt. A vízfolyásokat tekintve a nitrátkoncentráció középértéke a mintavételi pontok 99 %-ánál maradt 50 mg/l alatt, 76 %-ánál pedig 25 mg/l alatt.
            
         
               (7)
            
            
               Dánia kérelmének vizsgálata alapján, valamint a 2002/915/EK, a 2005/294/EK és a 2008/664/EK határozatban engedélyezett eltérés kapcsán szerzett tapasztalatok fényében a Bizottság úgy ítéli meg, hogy ha Dánia az előírt szigorú feltételeket továbbra is teljesíti, akkor az évenként és hektáronként trágyázás útján a talajba juttatni tervezett 230 kg nitrogén nem fogja hátrányosan érinteni a 91/676/EGK irányelv célkitűzéseinek teljesülését.
            
         
               (8)
            
            
               A 2008/664/EK határozat 2012. július 31-én hatályát vesztette. Annak érdekében, hogy az érintett szarvasmarhatartók továbbra is igénybe vehessék az eltérést, ki kell terjeszteni a 2008/664/EK határozat időbeli hatályát.
            
         
               (9)
            
            
               Az e határozatban előírt intézkedések összhangban vannak a 91/676/EGK irányelv 9. cikke alapján létrehozott nitrátügyi bizottság véleményével,
            
         ELFOGADTA EZT A HATÁROZATOT:
   1. cikk
   A Bizottság engedélyezi a Dán Királyságnak a 2012. június 20-án kelt levélben kérelmezett eltérést, vagyis a 91/676/EGK irányelv III. melléklete 2. bekezdésének második albekezdése első mondatában és a) pontjában előírt mennyiségnél több szerves trágya használatát, az e végrehajtási határozatban rögzített feltételekkel.
   2. cikk
   Fogalommeghatározások
   E végrehajtási határozat alkalmazásában:
   a)   „szarvasmarhatartó gazdaság”: olyan gazdaság, ahol három számosállat-egységnél több állatot tartanak, és ezeknek legalább kétharmada szarvasmarha;
   b)   „legelő”: állandó vagy időszakos (általában 4 évnél rövidebb ideig használt) gyepterület;
   c)   „fűvel felülvetett növénykultúrák”: silógabonák, silókukorica és/vagy tavaszi árpa, amelyet betakarítás előtt (kukorica) vagy után fűvel vetnek felül, amely köztes kultúraként viselkedik télen a nitrogénmaradványok biológiai megkötésére;
   d)   „takarmányrépa”: állatok takarmányozására való répa;
   e)   „nagy nitrogénfelvételű és hosszú vegetációs időszakú növénykultúrák”: legelő, köztes kultúraként szolgáló gyep vagy takarmányrépa, illetve fűvel felülvetett növénykultúra;
   f)   „talajszelvény”: a felszíntől 0,90 m mélységig terjedő talajréteg, kivéve, ha az átlagos legmagasabb talajvízszint ennél alacsonyabb, ez utóbbi esetben az átlagos legmagasabb talajvízszintig terjedő réteg;
   g)   „szántóréteg”: a termőterület 30 cm-es felső rétege, amelyben elvégzik a megfelelő trágyázáshoz szükséges talajvizsgálatot.
   3. cikk
   Hatály
   Ezzel az eltéréssel egyedi alapon és az e végrehajtási határozat 4–6. cikkében rögzített feltételek mellett élhetnek azok a szarvasmarhatartó gazdaságok, amelyekben a vetésforgót több mint 70 %-ban nagy nitrogénfelvételű, hosszú vegetációs időszakú növénykultúrák alkotják.
   4. cikk
   Éves engedély és kötelezettségvállalás
   (1)   A szarvasmarha-tenyésztők évente nyújtják be az eltérés iránti kérelmet az illetékes hatóságoknak.
   (2)   Az éves kérelem benyújtója a kérelem benyújtásakor írásban kötelezettséget vállal az e végrehajtási határozat 5. és a 6. cikkében előírt feltételek teljesítésére.
   5. cikk
   Szerves és egyéb trágya alkalmazása
   Az egyedi eltérés lehetőségével élő szarvasmarhatartó gazdaságok területén évente felhasznált állati szerves trágya mennyisége, amelynek az ott tenyésztett állatok trágyája is része, nem haladhatja meg a hektáronkénti 230 kg nitrogént tartalmazó mennyiséget, az alábbi feltételekre is figyelemmel:
   
               1.
            
            
               A teljes nitrogénkijuttatásnak meg kell felelnie az adott növényi kultúra tápanyagfelvételének, a talajt mint nitrogénforrást is számításba véve. Mindazonáltal egyetlen növénykultúra esetében sem haladhatja meg a nitrogén legmagasabb kijuttatási szintjére vonatkozóan a cselekvési programban előírt mennyiséget. A nitrogén legmagasabb kijuttatási szintje a gazdaságilag optimális szintnél legyen legalább 10 %-kal alacsonyabb.
            
         
               2.
            
            
               Az egyedi eltérés lehetőségével élő szarvasmarhatartó gazdaságok kötelesek trágyázási tervet készíteni a teljes vetési területre kiterjedően, és azt a gazdaság területén tartani. A tervnek az augusztus 1-jétől a következő év július 31-ig tartó időszakra kell vonatkoznia. A trágyázási terv többek között az alábbi információkat tartalmazza:
               
                           a)
                        
                        
                           a vetésforgó terve, amely meghatározza és vázlatos térképen jelzi a nagy nitrogénfelvételű és hosszú vegetációs időszakú parcelláknak, valamint az egyéb növényi kultúrák parcelláinak a területét és helyét;
                        
                     
                           b)
                        
                        
                           az állatállomány nagysága, az istálló- és a tárolási rendszer leírása, kitérve a szervestrágya-tároló űrtartalmára;
                        
                     
                           c)
                        
                        
                           a gazdaságban keletkező szerves trágya nitrogén- és foszfortartalmának kiszámítása;
                        
                     
                           d)
                        
                        
                           adott esetben a trágyakezelés és a kezelt trágya várt jellemzőinek leírása;
                        
                     
                           e)
                        
                        
                           a gazdaságból elszállított vagy a gazdaságba szállított szerves trágya mennyisége, típusa és jellemzői;
                        
                     
                           f)
                        
                        
                           a növénykultúrák előre látható nitrogén- és foszforigénye parcellánként;
                        
                     
                           g)
                        
                        
                           a szerves trágyával kijuttatott nitrogén és foszfor mennyiségének kiszámítása parcellánként;
                        
                     
                           h)
                        
                        
                           a műtrágyával és egyéb trágyával kijuttatott nitrogén és foszfor mennyiségének kiszámítása parcellánként;
                        
                     
                           i)
                        
                        
                           a szerves trágyázás és műtrágyázás idejének megadása.
                        
                     Amennyiben változik a mezőgazdasági gyakorlat, a tervet a változástól számítva hét napon belül felül kell vizsgálni annak érdekében, hogy az kövesse a tényleges gyakorlatot.
            
         
               3.
            
            
               Az egyedi eltérés lehetőségével élő szarvasmarhatartó gazdaságok minden év márciusának végéig kötelesek trágyázási nyilvántartást benyújtani az illetékes hatóságoknak, amely többek között rögzíti a szerves és nitrogéntrágya kijuttatott mennyiségét.
            
         
               4.
            
            
               A megfelelő trágyamennyiség alkalmazása érdekében az egyedi eltérés lehetőségével élő szarvasmarhatartó gazdaságoknak rendszeres időközönként elemezniük kell a szántóréteg nitrogén- és foszfortartalmát. Mintavételt és elemzéseket legalább négyévente, a gazdaság valamennyi, a vetésforgó és a talajminőség szempontjából egynemű területén kell végezni. A gazdaság területének minden öt hektárja tekintetében legalább egy elemzésre van szükség. Az eltérés lehetőségével élő valamennyi szarvasmarhatartó gazdaságnak saját területén rendelkeznie kell a szántóréteg nitrogén- és foszfortartalmára vonatkozó elemzések eredményeivel.
            
         
               5.
            
            
               A legelőt őszi megművelése előtt nem szabad állati szerves trágyával trágyázni.
            
         6. cikk
   Földhasználat
   (1)   Az egyedi eltérés lehetőségével élő szarvasmarhatartó gazdaságban a szerves trágyával trágyázható földterület legalább 70 %-án nagy nitrogénfelvételű vagy hosszú vegetációs időszakú növénykultúrát kell termeszteni.
   (2)   A köztes kultúrákat március 1. előtt nem szabad felszántani, mert biztosítani kell a szántóterület növényborításának háborítatlanságát, hogy az altalaj őszi nitrátvesztesége pótlódjon, és a téli nitrátveszteség minél kisebb legyen.
   (3)   Az időszakos legelőket tavasszal kell felszántani, a szántást követően pedig nagy nitrogénfelvételű növénykultúrákat kell termeszteni.
   (4)   A vetésforgó nem tartalmazhat hüvelyeseket vagy más, a légköri nitrogént megkötő növényeket. Ez a tilalom nem vonatkozik azonban az olyan legelőre, ahol 50 %-nál kevesebb lóhere vagy lucerna nő, illetve az olyan árpa- vagy borsóültetvényekre, amelyek fűvel vannak felülvetve.
   7. cikk
   Megfigyelés
   (1)   Az illetékes hatóságok gondoskodnak arról, hogy minden település esetében elkészüljenek és évente frissüljenek a szarvasmarhatartó gazdaságok százalékos arányát, az állatállomány százalékos arányát, valamint az egyedi eltérés hatálya alá tartozó mezőgazdasági területek százalékos arányát feltüntető térképek.
   (2)   Annak biztosítása érdekében, hogy az eltérés ne veszélyeztesse a 91/676/EGK irányelv céljainak teljesítését, a megfigyelést ki kell terjeszteni a gyökérzóna vizeire, a felszíni vizekre és a felszín alatti vizekre, hogy adatokat lehessen nyerni a talajszelvény nitrogén- és foszfortartalmáról, valamint a felszíni és felszín alatti vizek nitrátkoncentrációjáról mind az eltérés lehetőségével élő gazdaságok, mind más gazdaságok területén. A megfigyelést a mezőgazdasági vízgyűjtők nemzeti ellenőrzési programja keretén belül a mezőgazdasági üzemek szintjén kell végrehajtani. A megfigyelési pontokat úgy kell megválasztani, hogy azok leképezzék a jellemző talajtípusokat, trágyázási gyakorlatokat és növénykultúrákat.
   (3)   A mezőgazdasági vízgyűjtők nemzeti ellenőrzési programja keretén belül felmérések és folyamatos tápanyagvizsgálatok útján adatokat kell gyűjteni a helyi földhasználatról, a vetésforgókról és az egyedi eltérés lehetőségével élő gazdaságok mezőgazdasági gyakorlatáról. Az e végrehajtási határozat 5. cikkében említett elemzésekből, illetve a 7. cikk (2) bekezdésében említett megfigyelésekből származó adatokat modellalapú számításokhoz lehet használni, amelyek célja, hogy tudományos elvek alapján felmérjék a nitrátkimosódás és a foszforveszteség nagyságrendjét az egyedi eltérés lehetőségével élő szarvasmarhatartó gazdaságokban.
   (4)   Az illetékes hatóságok számszerűen meghatározzák a lóherével vagy lucernával borított legelők, illetve a fűvel felülvetett árpa- vagy borsóültetvényekkel borított földterület arányát.
   8. cikk
   Ellenőrzések
   (1)   Az illetékes hatóságok gondoskodnak az eltérés iránti valamennyi kérelem hatósági ellenőrzéséről. Ha az ellenőrzés azt tárja fel, hogy az 5. vagy a 6. cikkben előírt feltételek nem teljesülnek, e tényről értesíteni kell a kérelmezőt. Ilyen esetben a kérelem elutasítottnak tekintendő.
   (2)   Ellenőrzési tervet kell készíteni kockázatelemzések, az előző évek ellenőrzései és a 91/676/EGK irányelv végrehajtási jogi aktusainak alkalmazása kapcsán végzett véletlenszerű általános ellenőrzések eredményei alapján. A szántóföldi vagy helyszíni ellenőrzés keretében lefolytatott ellenőrzéseknek az e végrehajtási határozat 5. és 6. cikkében meghatározott feltételek szerinti egyedi eltérés lehetőségével élő gazdaságoknak legalább 5 %-ára ki kell terjedniük évente. Ha az ellenőrzés a megfelelés hiányát jelzi, akkor a gazdálkodóra a tagállami rendszerben alkalmazott büntetést kell kiszabni, és a következő évre vonatkozó eltérés iránti kérelmét el kell utasítani.
   (3)   Az illetékes hatóságok számára biztosítani kell az e végrehajtási határozat alapján engedélyezett eltérés feltételeinek való megfelelés ellenőrzéséhez szükséges hatásköröket és eszközöket.
   9. cikk
   Jelentéstétel
   Az illetékes hatóságok minden év decemberéig, 2016-ban pedig júniusig jelentést nyújtanak be az alábbi tartalommal:
   
               a)
            
            
               minden település esetében az egyedi eltérés hatálya alá tartozó szarvasmarhatartó gazdaságok, állatállományok és mezőgazdasági földterületek százalékos arányát, továbbá a helyi földhasználatot feltüntető térképek, az e végrehajtási határozat 7. cikkének (1) bekezdésében említettek szerint;
            
         
               b)
            
            
               a felszín alatti és felszíni vizek megfigyeléséből származó, a nitrát- és foszforkoncentrációt jelző adatok, beleértve az eltérést alkalmazó és nem alkalmazó területek vízminőségének alakulására, valamint az eltérés vízminőségre gyakorolt hatására vonatkozó információkat, az e végrehajtási határozat 7. cikkének (2) bekezdésében említettek szerint;
            
         
               c)
            
            
               az eltérést alkalmazó, illetve nem alkalmazó területek gyökérvizeinek nitrogén- és foszforkoncentrációjára vonatkozó talajmegfigyelés eredményei, az e végrehajtási határozat 7. cikkének (2) bekezdésében említettek szerint;
            
         
               d)
            
            
               a helyi földhasználatra, a vetésforgókra és a mezőgazdasági gyakorlatra vonatkozó felmérések eredményei, az e végrehajtási határozat 7. cikkének (3) bekezdésében említettek szerint;
            
         
               e)
            
            
               az egyedi eltérés lehetőségével élő szarvasmarhatartó gazdaságokban a nitrátkimosódás és a foszforveszteség nagyságrendjét felmérő modellalapú számítások eredményei, az e végrehajtási határozat 7. cikkének (3) bekezdésében említettek szerint;
            
         
               f)
            
            
               az eltérés hatálya alá tartozó mezőgazdasági földterületeken a lóherével vagy lucernával borított legelők, illetve a fűvel felülvetett árpa- vagy borsóültetvényekkel borított területek arányát bemutató táblázatok, az e végrehajtási határozat 7. cikkének (4) bekezdésében említettek szerint;
            
         
               g)
            
            
               az eltérési feltételek teljesítésének értékelése a gazdaságok szintjén végzett ellenőrzések alapján, továbbá a feltételeknek meg nem felelő gazdaságokra vonatkozó információk, a hatósági és szántóföldi ellenőrzések alapján, az e végrehajtási határozat 8. cikkének (1) és (2) bekezdésében említettek szerint.
            
         10. cikk
   Ezt az eltérést 2012. augusztus 1-jétől kell alkalmazni. 2016. július 31-én hatályát veszti.
   11. cikk
   Ennek a határozatnak a címzettje a Dán Királyság.
   
      Kelt Brüsszelben, 2012. október 23-án.
      
         
            a Bizottság részéről
         
         Janez POTOČNIK
         
            a Bizottság tagja
         
      
   
   
      (1)  HL L 375., 1991.12.31., 1. o.
   
      (2)  HL L 319., 2002.11.23., 24. o.
   
      (3)  HL L 94., 2005.4.13., 34. o.
   
      (4)  HL L 217., 2008.8.13., 16. o.